Kanghua Ren , sem heldur úti Youtube rásinni ReSet , hefur verið dæmdur í 15 mánaða fangelsi fyrir hrekk gagnvart heimilislausum manni . Ren fyllti Oreo kex af tannkremi og bauð manninum . Þá tók hann atvikið upp og deildi á rásinni sinni . MSN fjallar um málið og segir Ren ákærðan fyrir siðferðisglæp . Honum var gert að greiða manninum um 2,8 milljónir króna í skaðabætur . Atvikið átti sér stað í janúar 2017 í Barcelona . Ren , sem var þá 19 ára , nálgaðist Gheorge L. og rétti honum pakka af Oreo kexi . Fimm mínútum eftir að hafa innbyrgt kexið fór Gheorge að kasta upp . Hann sagðist hafa óttast um líf sitt þar sem hann þekkti ekki Ren og ekki vitað hvað hann hafði gert við kexið . „ Kannski gekk ég aðeins of langt , en lítum á björtu hliðina : Þetta mun hjálpa honum að halda tönnunum hreinum . Ég held hann hefur ekki burstað þær síðan hann varð fátækur ” sagði Ren í myndbandinu . Uppátækinu var ekki vel tekið af fylgjendum á Youtube . Ren ákvað þá að birta annað myndband sem sýndi hann nálgast manninn á ný og spyrja hvernig honum hefði líkað kexið . „ Fólk gerir mál úr þessu af því þetta var betlari . Ef þetta væri gert við venjulega manneskju yrði ekkert sagt ” sagði Ren . Stuttu síðar eyddi hann myndbandinu og bauð mannninum um 47.000 krónur , gegn því að hann gerði ekki mál úr hrekknum . Gheorge sagðist aldrei hafa upplifað svona slæma framkomu , allan þann tíma sem hann bjó á götunni . Ren sagðist gera þetta vegna þess að áhorfendur kölluðu eftir því og vilji sjá ógeðfellda hrekki . Þetta er ekki í fyrsta sinn sem Ren framkvæmir umdeilda hrekki . Í öðru myndbandi sést hann bjóða eldra fólki og börnum samlokur fullar af kattaskít . Auglýsingatekjur ReSet námu um 270 þúsund krónum og samkvæmt dómsskjölum voru áskrifendur voru rúmlega ein milljón þegar hrekkurinn átti sér stað . Í dag er rásin með tæplega 300 þúsund fylgjendur .